Pretoria se ‘supercop’ gegroet‘Supercop’ Stoffel Holtzhausen. (Foto: Verskaf) “Ons woorde is min, maar ons trane is baie. Al wat ons kan sê, is dat ons jou baie gaan mis. Jy laat ŉ groot leemte.” Só het AO Adri Horn, ŉ kollega van AO Stoffel Holtzhausen, wat as Pretoria se “supercop” beskryf is, hom Vrydag tydens ŉ roudiens in Pretoria-Noord gegroet. Die diens is ook op Facebook uitgesaai en is aanlyn deur meer as 400 mense bygewoon. Holtzhausen is verlede Vrydag in ŉ motorfietsongeluk dood. Hy was 27 jaar lank in diens van die polisie, waarvan 22 jaar in Pretoria-Noord was. Verskeie kollegas, onder wie brigadiers en kolonels in die polisie, het om die beurt roerende huldeblyke aan Holtzhausen voorgelees. “Ons mis jou krag, gees en drif waarmee jy alles aangepak het. Rus in vrede, vriend,” het Horn bewoë gesê. “Stoffel was altyd gereed om sy gemeenskap te dien. Ons het ŉ held verloor. “Hy het waarlik met dissipline, toewyding, passie en ywer gedien,” het brig. Matshidiso Kgoadi van die Tshwane-distrikspolisie tydens die diens gesê. Kgoadi sê Holtzhausen se dood het nie net die stasie waar hy werksaam was in rou gedompel nie, maar laat ŉ leemte in die Suid-Afrikaanse polisiediens in geheel, en die gemeenskap van Pretoria-Noord in besonder. “Ons kan getuig dat mense vertroue in Stoffel gehad het en dat hy sy werk met ywer uitgevoer het.” Aan sy familie het Kgoadi gesê hulle is nie alleen nie. “Julle pyn is ook ons pyn. “Julle kan baie trots wees op julle soldaat, Stoffel.” Holtzhausen laat sy vrou, Geraldine, en twee kinders, onderskeidelik 19 en 21 jaar oud, agter. Debbie Zaayman, jare lange kollega en ŉ vriendin van Holtzhausen, sê hy word veras.